text: Vejle Boldklub henter midtbanetalent i FCN
  07 januar 2014 kl. 09.50
  Vejle Boldklub har skrevet en 2-årig kontrakt med den 19-årige midtbanespiller Hakan Redzep, der kommer til klubben efter kontraktudløb i FC Nordsjælland.
  Hakan Redzep står noteret for 16 ungdomslandskampe for Danmark. Han har det seneste halvandet år spillet i FC Nordsjælland, men midtbanespilleren har fået sin fodboldopdragelse i FC København og KB.
  - Vi er rigtig glade for at have fået aftalen med Hakan Redzep på plads, for han er en spiller med stort potentiale og en fremtidens mand. Nu giver vi Hakan Redzep ro til at falde til i truppen og i Vejle Boldklub, og så er jeg sikker på, at han på sigt bliver en gevinst for Vejle Boldklub, siger sportschef Mads Bro Hansen.
  